Troels Ravn (S), 2014-01-29:
Folkeskolen som institution spiller en stor og afgørende rolle i vores samfund.
Det helt centrale i folkeskolen er børnenes undervisning, børnenes dannelse, uddannelse og trivsel.
Alle børn skal blive så dygtige, de kan, og de skal have de bedste muligheder for trivsel og udvikling.
I dag debatterer vi så brugen af de nationale test i folkeskolen, og det er relevant at holde sig formålet med de nationale test for øje.
Det handler om at styrke evalueringskulturen i folkeskolen med henblik på at løfte elevernes faglige niveau, at få et pædagogisk værktøj, der sammen med resultaterne af den øvrige løbende evaluering af elevernes kundskaber skal anvendes fremadrettet til brug for den videre planlægning af undervisningen, vejledningen af den enkelte elev og samarbejdet med forældrene med henblik på at tilrettelægge en undervisning og et forældresamarbejde, der understøtter eleven bedst muligt.
Det er helt centralt, at eleverne får et fagligt løft, at alle børn bliver så dygtige, de kan, og at folkeskolen i højere grad styres efter få klare mål og mindre efter regler og procedurekrav.
Rambøll har gennemført evalueringen af de nationale test for Undervisningsministeriet.
Evalueringen er gennemført, kun 3 år efter at de nationale test er taget i brug, hvilket betyder, at evalueringen må fortolkes med en vis forsigtighed.
Evalueringen har, hvad angår testenes effekt på elevernes faglige niveau, kun taget udgangspunkt i testen i dansk, læsning.
Omkring testenes anvendelse vil jeg sige: Skolers testresultater er i relation til den pædagogiske og styringsmæssige anvendelse kun i mindre grad blevet anvendt fremadrettet til at tilrettelægge en undervisning, der tager udgangspunkt i den enkelte elev, og til øget dialog mellem lærere og skoleledere og mellem skoleledere og kommuner samt til en øget målretning af indsatsen.
Her har vi naturligvis et område, der kan og bør blive bedre, og jeg er faktisk også fortrøstningsfuld, i forhold til at det vil blive bedre, næste gang vi evaluerer brugen af de nationale test.
Det er mit klare indtryk, at forældre og lærere generelt har taget de nationale test til sig, og at de vurderes som gode og centrale professionelle værktøjer i det daglige skole-hjem-samarbejde.
Elevernes faglige resultater er et vigtigt element, når der skal sættes faglige mål, læringsmål og sociale mål for elevens undervisning, og når der skal evalueres på resultaterne og der så igen skal sættes nye mål.
Omkring effekten på elevens faglige niveau kan det siges, at indførelsen af de nationale test har haft en positiv effekt på elevernes faglige resultater.
Analyserne viser et generelt billede af, at karaktererne er gået lidt frem i de fag, hvor eleverne er blevet testet, sammenlignet med fag, hvor eleverne ikke er blevet testet.
Valg af testfag og profilområder vurderes samlet set som hensigtsmæssigt.
Det vurderes dog relevant at overveje antallet af test inden for de forskellige fag, herunder placering på klassetrin, med henblik på at understøtte den pædagogiske anvendelse af testresultaterne.
Men det er vigtigt, at den generelle konklusion altså viser, at afviklingen af de nationale test, herunder også den praktiske forberedelse, fungerer på tilfredsstillende vis.
Jeg er særdeles tilfreds med, at vi med skolereformen gør en god skole bedre, giver nogle gode konkrete redskaber, som nu fremadrettet kan understøtte det videre vigtige arbejde ude på skolerne omkring anvendelse af testresultaterne og arbejdet med at opbygge en stærk evalueringskultur.
Det handler konkret om den fremtidige elevplan, der bliver forenklet og videreudviklet.
Afslutningsvis vil jeg sige, at jeg også er tilfreds med, at der arbejdes med testene i forhold til opgavernes kvalitet og andelen af svære opgaver, og ikke mindst, at justeringer af de nationale test fortsat vil blive drøftet i forligskredsen igennem 2014, herunder en drøftelse af de statistiske usikkerheder i testene.
Så alt i alt er indsatsen og kvalificeringen af de nationale test et relevant og vigtigt arbejde i forhold til udviklingen af vores fælles folkeskole.
Det er afgørende, at folkeskolen fortsat udvikler sin evalueringskultur.